
A közművelődési célú intézmények és szervezetek kommunikációja Nagyrábén

Kulcsszavak: közművelődés; marketingkommunikáció; kultúrakommunikáció; marketing-mix; mediatizáció
Kutatásom témaválasztásánál elengedhetetlen volt számomra, hogy olyan témával foglalkozzak, amelyet aktuálisnak gondolok. Egyetemi tanulmányaim és a kulturális életben való munkám révén világossá vált számomra, hogy a közművelődés területén mennyire fontos a kommunikáció és a marketing.
Kutatásomban azt vizsgáltam, hogy milyen változások történtek az elmúlt 15 évben a közművelődési célú intézmények és szervezetek kommunikációját illetően Nagyrábén.
Munkám során elsőként a téma megértését szolgáló, kulcsfontosságú fogalmakat ismertettem, majd a marketingkommunikáció és a szervezeti kommunikáció szakirodalmi munkái révén igyekeztem a kutatás elméleti hátterét kialakítani. Dolgozatomban megjelenik a Hajdú-Bihar vármegyei település, Nagyrábé, valamint a nagyközség közművelődési intézménye, a Kossuth Lajos Művelődési Ház és Könyvtár bemutatása. Áttekintettem az intézmények és szervezetek kommunikációs felületeit.
A kutatás kvalitatív és kvantitatív módszereken alapul. A nagyrábéi kulturális élet szempontjából meghatározó kulcsszereplők körében félig strukturált interjúkat készítettem, a fogyasztók tapasztalatait, véleményét kérdőív segítségével tártam fel. A kérdőíves vizsgálat adatait Excel és SPSS programokkal elemeztem, egy- és többváltozós eljárásokat alkalmaztam.
Eredményként megállapítható, hogy az online médiafelületek igénybevétele mellett továbbra is szerepet kap a hagyományos, papír alapú információközlés és a személyes kapcsolattartás. Az interjúalanyok álláspontja szerint a község intézményei megfelelő módon, míg a civil szervezetek kevésbé járulnak hozzá a kulturális élet információáramlásához. A médiafelületeken történő információszerzés a generációk között már nem mutat éles különbséget. A művelődési intézmény igyekszik az online felületek bevonására, azonban nem figyelhető meg ezzel párhuzamosan több fiatal a programokon. Felmerült a kényelem, az érdeklődés hiánya, a kulturális igény/igénytelenség kérdésköre, az infrastruktúra fejletlensége.
Utolsó felvetésemként a fejlesztési javaslatok megfogalmazásakor megállapítottam, hogy a szakemberek és a fogyasztók hasonlóképpen vélekednek. Az eredmények alapján érdemes lenne létrehozni egy “MINDEN, AMI NAGYRÁBÉ” elnevezésű települési szintű honlapot, amely elősegítené az imázs kialakítását, a brand építését. A kutatás hasznosítható megállapításokat tartalmaz a település fejlesztéséhez. Kialakítható egy kulturális stratégia, amely követendő példaként, jó gyakorlatként szolgálhat más települések számára.
 



